**สระราวุฒิ ตรีพันธ์** (ชื่อเล่น **อู๊ด**) เป็นอดีตนักฟุตบอลและผู้ฝึกสอนฟุตบอลชาวไทย

ประวัติ
-------

สระราวุฒิเกิดที่จังหวัดนครศรีธรรมราชและสำเร็จการศึกษาจากโรงเรียนเทศบาลวัดศาลามีชัยและโรงเรียนกัลยาณีศรีธรรมราช ก่อนจะได้รับทุนจนได้เข้ามาเรียนและเล่นฟุตบอลให้แก่โรงเรียนกรุงเทพคริสเตียนวิทยาลัยตั้งแต่ชั้นมัธยมศึกษาปีที่ 2 เขาได้ลงเล่นให้แก่กรุงเทพคริสเตียนวิทยาลัยในการแข่งขันจตุรมิตรสามัคคีและพาทีมชนะเลิศการแข่งขันฟุตบอลมัธยมปลายหลายรายการในฐานะกัปตันทีม ก่อนที่จะได้รับทุนศึกษาต่อที่คณะวิทยาศาสตร์การกีฬา จุฬาลงกรณ์มหาวิทยาลัย ผ่านโควตานักกีฬาช้างเผือก ต่อมาหลังจบการศึกษาระดับปริญญาตรี เขาได้เล่นให้แก่สโมสรการไฟฟ้าส่วนภูมิภาคซึ่งเขามีส่วนช่วยให้ทีมชนะเลิศไทยลีกดิวิชัน 1 จนเลื่อนชั้นสู่ลีกสูงสุดได้สำเร็จ ก่อนที่เขาจะย้ายไปจุฬา-สินธนาและเลิกเล่นฟุตบอลที่นั่น

สำหรับในนามทีมชาติ สระราวุฒิเป็นผู้ทำประตูชัยให้แก่ทีมชาติไทยรุ่นอายุไม่เกิน 23 ปี ในการแข่งขันซีเกมส์ 2001 นัดชิงชนะเลิศที่กัวลาลัมเปอร์ ประตูนี้ทำให้ทีมชาติไทยเอาชนะเจ้าภาพอย่างมาเลเซีย 1–0 คว้าแชมป์รายการนี้ได้สำเร็จ นอกจากนี้ เขายังเป็นส่วนหนึ่งของทีมชาติไทยชุดที่จบอันดับที่ 4 ในการแข่งขันเอเชียนเกมส์ 2002 ที่ปูซาน ประเทศเกาหลีใต้

### อาชีพผู้ฝึกสอน

หลังจากที่เลิกเล่นฟุตบอล สระราวุฒิได้ผันตัวมาเป็นผู้ฝึกสอน โดยเขาได้เริ่มทำงานในฐานะผู้อำนวยการทีมเยาวชนของเมืองทอง ยูไนเต็ด ซึ่งเขาได้ทำงานเป็นผู้ช่วยของอรรถพล ปุษปาคมและเรอเน เดอซาแยร์ ต่อมาเขาได้ทำหน้าที่เป็นผู้ฝึกสอนของนนทบุรี, ศุลกากร ยูไนเต็ด, ธนบุรี ซิตี้, บางกอก และสีหมอก พร้อมกับการอบรมหลักสูตรผู้ฝึกสอนจนผ่านระดับโปรไลเซนส์

ในปี 2562 เขาได้ทำหน้าที่เป็นผู้ช่วยของโชคทวี พรหมรัตน์ที่การท่าเรือ ซึ่งในฤดูกาลนั้น ทีมสามารถเอาชนะราชบุรี มิตรผลจนคว้าแชมป์ช้าง เอฟเอคัพได้สำเร็จ ต่อมาในปี 2563 เขาได้กลับมาทำหน้าที่หัวหน้าผู้ฝึกสอนที่การท่าเรืออีกครั้งแทนที่ของจเด็จ มีลาภ โดยในช่วงแรกของการคุมทีม เขาพาทีมชนะ 10 นัดรวดจนคว้าสิทธิ์เข้าร่วมแข่งขันเอเอฟซีแชมเปียนส์ลีก 2021 รอบแบ่งกลุ่มได้สำเร็จ ต่อมาในปี 2564 เขาย้ายตำแหน่งไปเป็นที่ปรึกษาด้านเทคนิคของสโมสร โดยมีดุสิต เฉลิมแสนเข้ามารับตำแหน่งหัวหน้าผู้ฝึกสอนต่อ แต่หลังจากที่ดุสิตลาออกจากการคุมทีมกลางฤดูกาล สระราวุฒิก็กลับมาทำหน้าที่ผู้ฝึกสอนรักษาการอีกครั้งหนึ่ง

สถิติการจัดการทีม
-----------------

*ณ วันที่ 19 กุมภาพันธ์ 2565*

| ทีม | ตั้งแต่ | ถึง | สถิติ |
| --- | --- | --- | --- |
| แข่ง | ชนะ | เสมอ | แพ้ | % ชนะ |
| การท่าเรือ | 26 กันยายน 2563 | 20 กรกฎาคม 2564 | 30 | 16 | 6 | 8 | 053.3 |
| การท่าเรือ (รักษาการ) | 11 พฤศจิกายน 2564 | 21 กุมภาพันธ์ 2565 | 14 | 6 | 3 | 5 | 042.9 |
| รวม | 44 | 22 | 9 | 13 | 050.0 |

**1**  นัดที่แพ้หรือชนะที่ต้องตัดสินด้วยการดวลลูกโทษ จะถูกนับว่าเป็นการเสมอ

เกียรติประวัติ
--------------

### นักฟุตบอล

กรุงเทพคริสเตียนวิทยาลัย
* ไทยลีกดิวิชัน 1 **ชนะเลิศ** (1): 2544

จุฬา ยูไนเต็ด
* ไทยลีกดิวิชัน 1 **ชนะเลิศ** (1): 2549

ทีมชาติไทย อายุไม่เกิน 23 ปี
* 1 !1 ซีเกมส์ **เหรียญทอง** (1): 2544

### ผู้ฝึกสอน

สงขลา
* ไทยลีก 3 โซนภาคใต้ **ชนะเลิศ** (1): 2565–66

อ้างอิง
-------

1. ↑  "2002 U23 Asian Games National Team". ThaiFootball.com. คลังข้อมูลเก่าเก็บจากแหล่งเดิมเมื่อ 2017-09-08. สืบค้นเมื่อ 20 November 2010.
2. 1 2 3 4  "Sports Profile : ประวัติ "โค้ชอู๊ด" สระราวุฒิ ตรีพันธ์ ผู้ปลุกการท่าเรือขึ้นมาผงาดอีกครั้ง". สืบค้นเมื่อ 14 มกราคม 2022.
3. ↑  "'โค้ชอู๊ด' พร้อมหนุน 'ดุสิต' เผยเป็นพี่ชายที่เคารพกันมานาน". สืบค้นเมื่อ 14 มกราคม 2022.
4. ↑  "อยู่กับทีมมานาน! "โค้ชอู๊ด" ไม่กดดันกู้ผลงานท่าเรือ-เผยปัญหายุค "โอ่ง"". สืบค้นเมื่อ 14 มกราคม 2022.

| * ด
* ค
* ก
สโมสรฟุตบอลการท่าเรือ – ผู้จัดการทีม |
| --- |
| 
* ดาวยศ (2539–44)
* นิวัฒน์ (2545–50)
* สมชาติ (2551)
* ไพบูลย์1 (2552)
* สะสม (2552–54)
* ธงชัย (2554–55)
* ปิยะกุล (2555)
* อดุลย์ (2555)
* วรกรณ์ (2555)
* ดุสิต1 (2555–57)
* สมชาย ชวยบุญชุม (2557–58)
* ไพบูลย์2 (2558)
* สตีเวนส์ (2558)
* สมชาย ทรัพย์เพิ่ม (2558)
* วาดะ (2558–59)
* จเด็จ1 (2559–60)
* เกียรติศักดิ์ (2560)
* จเด็จ2 (2560–62)
* โชคทวี (2562–63)
* จเด็จ3 (2563)
* สระราวุฒิ (2563–64)
* ดุสิต2 (2564)
* สระราวุฒิร (2564–65)
* วีรยุทธ์ร (2565)
* จเด็จ4 (2565)
* คูเปอร์ (2565)
* ฮอลแลนด์ (2565–66)
* โชคทวี และ สุรพงษ์ (2566)
* รังสรรค์ (2566–)

 |